NACIONALINĖS ŠVIETIMO AGENTŪROS

DIREKTORIUS

ĮSAKYMAS

DĖL REIKALAVIMŲ TARPINIAMS PATIKRINIMAMS NAUDOJAMIEMS ASMENINIAMS KOMPIUTERIAMS, JŲ NAUDOJIMO TVARKOS APRAŠO

PATVIRTINIMO

2024 m. sausio 29 d. Nr. VK-52

Vilnius

Vadovaudamasi Valstybinių brandos egzaminų organizavimo ir vykdymo tvarkos aprašo, patvirtinto Lietuvos Respublikos švietimo, mokslo ir sporto ministro 2023 m. rugsėjo 11 d. įsakymu Nr. V-1187 „Dėl Valstybinių brandos egzaminų organizavimo ir vykdymo tvarkos aprašo patvirtinimo“, 74 punktu,

tvirtinu Reikalavimų tarpiniams patikrinimams naudojamiems asmeniniams kompiuteriams, jų naudojimo tvarkos aprašą (pridedama).

Direktorė	Rūta Krasauskienė

PATVIRTINTA

Nacionalinės švietimo agentūros direktoriaus

2024 m. sausio 29 d. įsakymu Nr. VK-52

REIKALAVIMŲ TARPINIAMS PATIKRINIMAMS NAUDOJAMIEMS ASMENINIAMS KOMPIUTERIAMS, JŲ NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1.	Reikalavimų tarpiniams patikrinimams naudojamiems asmeniniams kompiuteriams, jų naudojimo tvarkos aprašas (toliau – Aprašas) nustato reikalavimus tarpiniams patikrinimams naudojamiems asmeniniams kompiuteriams, tarpiniams patikrinimams naudojamų asmeninių kompiuterių naudojimo tvarką.

2.	Aprašas parengtas vadovaujantis Valstybinių brandos egzaminų organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2023 m. rugsėjo 11 d. įsakymu Nr. V-1187 „Dėl Valstybinių brandos egzaminų organizavimo ir vykdymo tvarkos aprašo patvirtinimo“ (toliau – VBE aprašas).

3.	Apraše vartojamos sąvokos atitinka VBE apraše vartojamas sąvokas.

4.	VBE aprašas nustato, kad kompiuteriu atliekamiems tarpiniams patikrinimams kandidatai gali naudoti asmeninius kompiuterius.

II SKYRIUS

REIKALAVIMAI TARPINIAMS PATIKRINIMAMS NAUDOJAMIEMS ASMENINIAMS KOMPIUTERIAMS

5.	Tarpiniams patikrinimams naudojamiems asmeniniams kompiuteriams nustatomi šie reikalavimai:

5.1.	kandidatų kompiuteriuose turi būti įdiegta ne senesnė nei „Windows 10“ operacinė sistema;

5.2.	kandidatų kompiuteriai turi turėti mažiausiai 4 GB operatyvinės atminties, mažiausiai dviejų branduolių 1,2 GHz taktinio dažnio ir x86 architektūros procesorių;

5.3.	kompiuteriuose turi būti įdiegta bent viena iš naršyklių aktuali versija (ne ankstesnė kaip „Microsoft Edge 97“ versija, ne ankstesnė kaip „Mozilla Firefox 103.x“ versija, ne ankstesnė kaip „Google Chrome 108“ versija);

5.4.	turi būti užtikrinta, kad naršyklėje nėra įjungta automatinio vertimo arba klaidų tikrinimo funkcija / įskiepis;

5.5.	turi būti užtikrinamas kompiuterių veikimas viso patikrinimo metu (jei tai yra nešiojamasis kompiuteris, turi būti prijungtas į srovės šaltinį);

5.6.	kiekvienas stacionarusis kompiuteris turi turėti prijungtą veikiančią kompiuterinę pelę ir prijungtą klaviatūrą;

5.7.	kiekvienas nešiojamasis kompiuteris turi turėti prijungtą veikiančią kompiuterinę pelę.

III SKYRIUS

TARPINIAMS PATIKRINIMAMS NAUDOJAMŲ ASMENINIŲ KOMPIUTERIŲ NAUDOJIMO TVARKA

6.	Mokyklos vadovas savo įsakymu nustato:

6.1.	datą ir formą, kaip ir iki kada kandidatai turi informuoti mokyklos administraciją apie norą tarpinių patikrinimų metu naudoti asmeninį kompiuterį;

6.2.	asmeninių kompiuterių pateikimo laiką ir vietą bei nurodo atsakingą asmenį, kuriam pateikiami asmeniniai kompiuteriai prieš kiekvieną tarpinį patikrinimą (tarpinio patikrinimo administratorius ar kitas mokyklos darbuotojas).

7.	Kandidatas atiduoda asmeninį kompiuterį mokyklos vadovo paskirtam atsakingam asmeniui (tarpinio patikrinimo administratorius ar kitas mokyklos darbuotojas). Apie tai fiksuojama Tarpiniams patikrinimams naudojamų asmeninių kompiuterių registracijos lape (toliau – registracijos lapas). Rekomenduojama registracijos lapo forma pateikiama Aprašo priede.

8.	Kandidatas pasirašydamas registracijos lape patvirtina, kad sutinka, jog būtų tikrinama pateikto asmeninio kompiuterio atitiktis šio Aprašo 5 punkte nustatytiems reikalavimams ir šis kompiuteris būtų paliekamas saugojimui tarpinio patikrinimo vykdymo ar kitoje saugojimui skirtoje patalpoje.

9.	Mokyklos vadovo paskirtas atsakingas asmuo (tarpinio patikrinimo administratorius ar kitas mokyklos darbuotojas) priėmimo metu nurodo datą ir laiką, iki kada kandidatas turi pasiimti grąžinamą asmeninį kompiuterį iš administratoriaus ar kito atsakingo asmens.

10.	Kandidatas pasiimdamas asmeninį kompiuterį pasirašo registracijos lape ir patvirtina, kad patikrino grąžinamą asmeninį kompiuterį.

11.	Kandidatų skundai dėl asmeninių kompiuterių atitikties Aprašo 5 punkte nustatytiems reikalavimams, jų naudojimo ir grąžinimo pateikiami, priimami ir nagrinėjami Asmenų prašymų ir skundų nagrinėjimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, nustatyta tvarka.

_______________________________

Reikalavimų tarpiniams patikrinimams naudojamiems

asmeniniams kompiuteriams, jų naudojimo

tvarkos aprašo

priedas

(tarpiniams patikrinimams naudojamų asmeninių kompiuterių registracijos lapo forma)

________________________________________________________________________________

(tarpinio patikrinimo vykdymo centro pavadinimas)

TARPINIAMS PATIKRINIMAMS NAUDOJAMŲ ASMENINIŲ KOMPIUTERIŲ REGISTRACIJOS LAPAS

Tarpinis patikrinimas ____________________________

Tarpinio patikrinimo data ________________________

Nr.	Kandidato vardas, pavardė	Asmeninis kompiuteris	Asmeninio kompiuterio priėmimas	Asmeninio kompiuterio grąžinimas	Pastabos

markė	kitas identifikavimo žymuo (jei reikia)	priėmimo data ir laikas	saugojimo patalpa ir vieta	kandidato parašas (pasirašydamas patvirtinu, kad sutinku, jog būtų tikrinama pateikiamo kompiuterio atitiktis aprašo 5 punkte nustatytiems reikalavimams ir būtų paliekamas saugoti nurodytoje patalpoje)	priėmusio ir kompiuterio atitiktį patikrinusio asmens vardas, pavardė, parašas	grąžinimo data ir laikas	grąžinančio asmens vardas, pavardė, parašas	kandidato parašas (pasirašydamas patvirtinu, kad patikrinau grąžinamą kompiuterį)

__________________________________